Vlaamse regering gee 30 miljoen euro vir gronddiefstal | Die Vryburger
Vlaamse regering gee 30 miljoen euro vir gronddiefstal
September 13, 2018 - Nuus
"Dit is 'n skande!"
Dit was die reaksie van die bekende Vlaamse joernalis en skrywer, Hector van Oevelen, nadat dit bekend geword het dat die Nasionaal-Vlaamse Alliansie (N-VA) regering van Vlaandere 30 miljoen euro (sowat R525 miljoen) gegee het vir grondhervorming in Suid-Afrika.
Mnr. Van Oevelen is 'n groot Boerevriend en het Suid-Afrika tydens die Majubafees vir die 26ste keer besoek, en ook 'n groeteboodskap daar namens die Vlaminge gelewer.
Die semi-regse N-VA regering het sy steun uitgespreek vir gronddiefstal tydens 'n besoek van sy minister Didier Reynders aan Suid-Afrika se minister Lindiwe Sisulu (foto).
Reynders het gesê daar moet "'n gebalanseerde situasie" gevolg word rakende onteiening sonder vergoeding, en hy reken dit is die beste manier om grondhervorming deur te voer.
Sisulu het gesê die mense van die wêreld verstaan die onteieningsproses "verkeerd" en dat sy bly is dat die mense van België die SA regering verstaan en daarvoor die 30 miljoen euro gee.
In Vlaandere is daar intussen groot ontevredenheid dat die sogenaamde "nasionalistiese" regering, Vlaamse belastinggeld gee. Een publikasie het gesê hulle regering borg plaasmoorde met die skenking ruimskoots, wat die gevolg is van die rassistiese beleidskeuses van die Suid-Afrikaanse regering.